Sportsklubben Grane

:*For idrettslaget fra Arendal, se [[Idrettsklubben Grane]]*

**Sportsklubben Grane** (1893 &ndash; ca. 1907) var en norsk fotballklubb fra Nordstrand i Oslo. Klubben var en av pionerklubbene i norsk fotball og er mest kjent for å ha vunnet det første norske cupmesterskapet i 1902. Grane var dessuten med på å stifte Norges Fotballforbund i 1902, sammen med Lyn og Spring.

## De første årene
Grane ble stiftet i 1893 og spilte sine første kamper mot Kristiania-klubbene Spring og Gaa Paa. Klubben hadde sin egen bane på Nordstrand der flere av kampene ble avholdt. 12. september 1897 spilte Grane, forsterket med fem Spring-spillere, mot Örgryte i Göteborg. Dette var første gang et norsk lag reiste ut av landet for å spille en kamp. Det kombinerte Grane/Spring-laget vant kampen 4-0. Markante spillere disse første årene var Einar By, Anton Endrerud og de skotske fetterne Patrick Moyer og Charles Semper.

30. april 1902 ble Norges Fotballforbund stiftet på Hotel Bristol i Skippergaten av representanter for klubbene Grane, Lyn og Spring. Fra Grane møtte Just Hagemann, Isak Benjaminsen, Walter Aigeltinger og Emil Wettergreen. Isak Benjaminsen ble forbundets første formann.

## NM i fotball 1902
:*Utdypende artikkel: [[Norgesmesterskapet i fotball for menn 1902]]*
Det var ingen nasjonale serier før Norgesserien ble startet i 1937, men cupen startet i 1902, i forbindelse med et internasjonalt friidrettsstevne arrangert av Kristiania Idrætsforening (KIF; nåværende Oslo IL). Det var egentlig planlagt at det beste norske laget skulle spille mot et dansk eller svensk lag. Det ble satt opp plan for uttagningskamper, og selv om ingen svenske eller danske lag hadde anledning til å bli med, ville KIF fortsatt gjennomføre turneringen. Turneringen ble vunnet av Grane. I ettertid har turneringen fått status som det første norgesmesterskap i fotball. I innledningsrunden vant Grane 10&ndash;0 over Urædd fra Porsgrunn, og møtte Spring i semifinalen. De vant 4&ndash;0 over Spring og møtte Odd, Skien, som hadde walk-over i to runder og gikk rett til finalen. Grane vant 2&ndash;0 over Odd. Eivind Thune-Larsen scoret begge målene for Grane. Kampen ble spilt på Gamle Frogner stadion.
Noe spesielt var det at kun de 11 spillere som forlot finalekampen som seiersherrer mottok Fotballforbundets seiersmedalje.

**MESTERLAGET 1902**
*Anton Endrerud
*Carl Blix
*Bjarne Vig
*Sverre Strand
*Wilhelm Wettergreen
*Sverre Nergaard
*Olaf Olsen
*Walther Aigeltinger
*Emil Wettergreen
*Eivind Thune Larsen
*Theodor Dürendahl

## NM i fotball 1903
:*Utdypende artikkel: [[Norgesmesterskapet i fotball for menn 1903]]*
I det andre norgesmesterskapet i 1903, kom Grane til finalen, men måtte gi tapt mot Odd, som fikk revansje for tapet i 1902. Det så lenge ut til at det ikke skulle bli noe mesterskap dette året, men spillerne i Grane tok saken i egen hånd, og sendte ut innbydelse til flere klubber. 5 lag stilte, og Grane møtte Urædd fra Porsgrunn i semifinalen. De vant 1&ndash;0, og tapte 0&ndash;1 mot Odd. Kampen ble som i 1902 spilt på Gamle Frogner. Dette ble det siste NM som Grane deltok i.

## Slutten på Grane
Grane gikk etterhvert i oppløsning. Det nøyaktige tidspunktet når dette skjedde er usikkert. Ulike kilder gir noe motstridende opplysninger. Klubben spilte ingen registrerte kamper etter 1904. I årsberetningen til Kristiania og Omegn Fodboldkreds fra 1906 heter det om klubben: «En enkelt klub fører dog desværre en hensygnende tilværelse fra kamppladsen, hvor den dog i sin tid gikk for landets første.» Ifølge en Aftenposten-artikkel fra 1969, i anledning Nordstrand Idrettsforenings 50-årsjubileum, ble Grane oppløst rundt 1907. Mange medlemmer hadde da gått inn i Mercantile i 1906. Avisa skriver videre at 8. juni 1908 ble *Nordstrand Idrætsforening* stiftet som en gjenoppståelse av Grane. I en artikkel fra Bekkelagshøgda lokalhistoriske forening står det imidlertid at Grane i 1905 gikk inn i Skiklubben Freidig. Freidig og Nordstrand Idrætsforening ble 24. april 1919 sammenslått og fikk navnet Nordstrand Idrettsforening.

## Meritter
;Norgesmesterskapet (NM i fotball)
Vinner: 1902
Tapende finalist: 1903

## Referanser


## Kilder
**CUPEN, NM i fotball 1902&ndash;1999**, Per Jorsett/Arne Scheie, J.M.Stenersens Forlag, 1999, ISBN 82-7201-275-8

## Eksterne lenker
* Bekkelagshøgda lokalhistoriske forening